BIGC วิ่งแรงกว่า 5% เก็ง 3 กลุ่มใหญ่เข้าซื้อหุ้นต่อจาก CASINO
BIGC วิ่งแรงกว่า 5% เก็ง 3 กลุ่มใหญ่ (กลุ่มจิราธิวัฒน์, กลุ่มเครือเจริญโภคภัณฑ์(ซีพี) และกลุ่มบมจ.เบอร์ลี่ ยุคเกอร์ )เข้าซื้อหุ้นต่อจาก CASINO โดยล่าสุด ณ เวลา 10.08 น.ราคาอยู่ที่ 238.00 บาท บวก 12 บาท หรือ 5.31% มูลค่าการซื้อขาย 82.33 ล้านบาท
18 ม.ค. 2559

ผู้สื่อข่าวรายงานว่า ราคาหุ้น บริษัท บิ๊กซี ซูเปอร์เซ็นเตอร์ จำกัด (มหาชน) หรือ BIGC ณ เวลา 10.08 น.อยู่ที่ 238.00 บาท บวก 12 บาท หรือ 5.31% มูลค่าการซื้อขาย 82.33 ล้านบาท โดยราคาหุ้นเปิดตลาดที่ 237 บาท ต่ำสุดที่ 230 บาท สูงสุดที่ 247 บาท

โดยราคาหุ้นมีการปรับตัวขึ้นจากวันศุกร์(15 ม.ค.)ที่ผ่านมาจากกระแสข่าวออกมาว่า CASINO มีแผนที่จะขายหุ้น BIGC ในประเทศไทยออกมาในราคาประมาณ 260-300 บาท/หุ้น ซึ่งผู้ถือหุ้นรายนี้น่าจะถือหุ้นผ่านนอมินี
นอกจากนี้ ยังมีข่าวว่า ทางกลุ่มจิราธิวัฒน์, กลุ่มเครือเจริญโภคภัณฑ์(ซีพี) และกลุ่มบมจ.เบอร์ลี่ ยุคเกอร์ (BJC)ก็มีความสนใจที่จะเข้าซื้อหุ้น BIGC ต่อจาก CASINO ด้วย
ด้านบล.โนมูระ พัฒนสิน ระบุในบทวิเคราะห์ว่า ราคาหุ้น BIGC อาจถูกเก็งกำไรจากข่าว CASINO เตรียมขายหุ้น เพื่อลดหนี้ 2.2 พันล้านดอลลาร์ เพราะโดยปกติ กิจการที่ถูกขายมีโอกาสจะถูก Re-rate PE เพิ่มขึ้น อีกทั้งยังประเมินจุดเด่นหลักของ BIGC คือ การเป็นผู้นำในธุรกิจ Hypermarket รายใหญ่อันดับ 2 ของไทย รองจาก Tesco  Lotus มีพื้นที่เช่ากว่า 0.8 ล้านตารางเมตร โดยปัจจุบัน CASINO group ถือหุ้นใน BIGC ราว 58.5% ของทุนชำระแล้ว
อย่างไรก็ตามยังขาดความชัดเจนของดีล โดยเฉพาะสัดส่วนในการลดการถือครอง เพราะหากอิง PER ปี 59 ของค่าเฉลี่ยกลุ่มที่ 23.3 เท่า เบื้องต้น ราคาหุ้น BIGC จะอยู่ที่ 226 บาท/หุ้น อย่างไรก็ตาม ถ้าสมมติฐานการลดสัดส่วนการถือครองหุ้นทั้งหมดของ CASINO และวัตถุประสงค์หลักเพื่อไปชำระหนี้ 2.2 พันล้านดอลลาร์ ประเมินราคาหุ้น BIGC ที่ CASINO จะขายที่ 164 บาท/หุ้น ซึ่งต่ำกว่าราคาปัจจุบัน 197.5 บาท ราว 18%
โนมูระ พัฒนสิน แนะ”ถือ”หุ้น BIGC ให้ราคาเป้าหมายที่ 200 บาท โดยประเมินหากราคาหุ้นดีดแรงรับข่าวเป็นจังหวะในการขายทำกำไร